text: Bilister snurrede rundt på motorvejen
  28 oktober 2018 kl. 21.34
  Bilister kører galt i stribevis på grund af glat føre søndag aften.
  Sydøstjyllands politi advarede søndag aften bilisterne mod særdeles glatte veje.
  - Vi har sindssygt mange trafikuheld på motorvejen fra Kolding op mod Vejle og helt op til Hørning her til aften, fortæller vagtchef ved Sydøstjyllands Politi, Jørn Bystrup, søndag aften til TV SYD.
  Jørn Bystrup, vagtchef, Sydøstjyllands Politi: "Vi opfordrer til forsigtig kørsel. Mange har sikkert ikke fået vinterdæk på endnu, og når motorvejene er glatte på trods af, at de bliver saltet, så tør jeg ikke tænke på, hvor glat der kan være på de mindre veje i regionen."
  Glat føre er tilsyneladende kommet helt bag på mange bilister. De kører for tæt, og det har ført til harmonikasammenstød og snurrende biler flere steder på motorvejen.
  Også Syd- og Sønderjyllands Politi melder om et enkelt glatføreuheld.
  Uheldene sker på trods af, at saltbiler er sendt på vejene.
  - Måske skyldes de mange uheld underafkølede kørebaner. Her ved Horsens er lufttemperaturen tre grader, men alligevel er vejbanerne glatte, og det snyder muligvis mange bilister, siger Jørn Bystrup søndag.
  Trods de mange uheld er der foreløbigt kun sket materiel skade.
  - Men vi må på et stærkeste opfordre til forsigtig kørsel. Mange har sikkert ikke fået vinterdæk på endnu, og hvis motorvejene er glatte på trods af, at de bliver saltet, så tør jeg ikke tænke på, hvor glat der kan være på de mindre veje i regionen, siger Jørn Bystrup til TV SYD.
  Risiko for glatte veje i politikredsen. Der er iværksat saltning af motorvejene. Kør forsigtigt og vær opmærksom på udsatte steder f.eks ved skovstrækninger o.lign.
  
  Det er nu tid til at være ekstra opmærksom i trafikken. Temperaturen er faldet og der er glat flere steder. Der saltes i store dele af Syd og Sønderjylland, men det kan ikke helt forhindre vejene i at blive glatte. Pas på derude. Vagtchefen. #politidk
  
  